ཱུྃ༔ རྡོ་རྗེ་སློབ་དཔོན་སངས་རྒྱས་གཉིས་མེད་གཙོ༔ རྒྱལ་བའི་སྐུ་མངའ་གསུང་རབ་རྒྱ་མཚོ་སྟོན༔ མཉམ་ཉིད་ཐུགས་མངའ་ཡེ་ཤེས་གསལ་བའི་ངང་༔ ཐབས་མཁས་ཐུགས་རྗེས་འགྲོ་ཀུན་བདེ་ལ་འགོད༔ སྲི་ཞུ་ཆུང་བས་ཐུགས་འགལ་བཟོད་པར་གསོལ༔ འཇིག་རྟེན་འདི་ནས་ཕ་མའི་ཚུལ་དུ་གནས༔ ཕྱི་མའི་ལམ་སྣ་ཐར་པའི་ཞིང་དུ་འདྲེན༔ སངས་རྒྱས་ཀུན་ལས་ལྷག་པའི་སྐུ་དྲིན་ཅན༔ ཐུགས་དང་འགལ་བར་གྱུར་པ་བཟོད་པར་གསོལ༔ «ཞེས་བཟོད་པར་གསོལ་ནས་སྐུ་དྲིན་ཞུ་བ་ནི། » ཨེ་མ་ཧོཿ ཡང་གསང་བླ་མེད་སྒྲུབ་པའི་དཀྱིལ་འཁོར་འདིར༔ རྡོ་རྗེ་ཕུར་པའི་སྐུ་གསུང་ཐུགས་འཐོབ་ཕྱིར༔ བསྙེན་སྒྲུབ་ཟབ་མོའི་ཚོགས་གཉིས་གཞི་བཟུང་ནས༔ སྒྲུབ་ཆེན་ཟབ་མོ་གནང་བ་སྐུ་དྲིན་ཆེ༔ ཆོས་ཉིད་མི་འགྱུར་ལྷུན་གྱིས་གྲུབ་པ་ལ༔ རང་བྱུང་ཡེ་ཤེས་རྟོགས་པའི་ཉི་མ་ཤར༔ སྔགས་དང་ཕྱག་རྒྱ་གསང་བའི་དམ་རྫས་སོགས༔ དཀྱིལ་འཁོར་ཕྱི་ནང་བསྟན་པ་སྐུ་དྲིན་ཆེ༔ མ་རིག་མུན་པའི་ནང་དུ་འཁྱམས་པ་ལ༔ འཁོར་ལོའི་རྩིབས་བཅུ་ཟླ་གམ་ཨེ་རུ་གསལ༔ མ་རིགས་མུན་དྭངས་ཤེས་བྱའི་སྒྲིབ་བསལ་ནས༔ ཆོས་སྐུ་རང་ལ་བསྟན་པ་སྐུ་དྲིན་ཆེ༔ རྡོ་རྗེ་སློབ་དཔོན་སྐུ་ཚེ་རིང་བ་དང་༔ མཆེད་དང་ལྕམ་དྲལ་སྒྲུབ་མཆོག་གོང་དུ་འཕེལ༔ དངོས་གྲུབ་རྣམ་གཉིས་གནང་བ་སྐུ་དྲིན་ཆེ༔ ལྷ་ཚོགས་དགྱེས་པའི་པཉྩ་ཨ་མྲྀ་ཏ༔ ཞལ་དུ་བཞེས་ནས་དགྱེས་པ་བསྐྱེད་པ་དང་༔ ལྷ་ཡི་ན་བཟའ་པཉྩ་ལཱི་ཀ་འབུལ༔ ཐུགས་རྗེས་བརྩེ་བས་དགོངས་པ་སྐུ་དྲིན་ཆེ༔ «ཞེས་བརྗོད་ལ་ཞབས་སྤྱི་བོར་བླང་། བདུད་རྩིའི་སྐྱེམས་དྲང་ངོ་། བརྒྱད་པ་སྨོན་ལམ་བྱ་བ་ནི། སྤྱི་དང་ཁྱད་པར་གཉིས་ལས། དང་པོ་ནི། ཐམས་ཅད་བཞེངས་ལ་ཐལ་སྦྱར་བཅས། » ཀྱཻ་ཧོཿ མི་གནས་ཡེ་ཤེས་ཆོས་ཀྱི་དཀྱིལ་འཁོར་དུ༔ མ་བཅོས་ལྷུན་གྲུབ་ཡོན་ཏན་རྫོགས་པའི་དཔལ༔ རབ་འབྱམས་རྒྱལ་བའི་བཀའ་ལུང་ཡོངས་རྫོགས་ནས༔ འགྲོ་བ་ཡོངས་ཀྱི་དཔལ་དུ་འགྱུར་བར་ཤོག༔ འདི་ལྟ་བུ་ཡི་དཀྱིལ་འཁོར་རྟག་ཏུ་བརྩོན༔ བཀའ་དྲིན་ཆེ་བའི་རྡོ་རྗེ་སློབ་དཔོན་དང་། ལུ་གུ་རྒྱུད་ཀྱིས་འབྲེལ་བའི་མཆེད་ལྕམ་རྣམས༔ འབྲལ་མེད་དག་པའི་ཞིང་དུ་འཚོགས་པར་སྨོན༔ བླ་མེད་སྒྲུབ་པའི་དཀྱིལ་འཁོར་ཆེན་པོ་འདིར༔ སྐུ་གསུང་ཐུགས་ཀྱི་དངོས་གྲུབ་མ་ཐོབ་པར༔ ས་ལམ་མཐར་ཕྱིན་འགྲོ་བ་ཐབས་ཀྱིས་སྒྲོལ༔ སྐུ་གསུམ་ཡེ་ཤེས་ལྔ་ལ་སྤྱོད་པར་ཤོག༔ «ཅེས་རྩེ་གཅིག་པའི་ཡིད་ཀྱིས་སྨོན་ལམ་གདབ། གཉིས་པ་ཁྱད་པར་རྟེན་འབྲེལ་ཁྱད་འཕགས་མར་མེ་སྨོན་ལམ་བྱ་བ་ནི། ཐམས་ཅད་ཀྱིས་ཞྭ་ཆོས་གསོལ། གཡས་སུ་མར་མེ་དང་སྤོས་རིང་རེ་ཐོགས། དར་དཀར་རམ་ཕྲེང་བ་ལུ་གུ་རྒྱུད་དུ་སྦྲེལ། རྒྱལ་ཚབ་པ་གྲལ་གཤམ་དུ་བཞེངས་ཏེ། » ཨོཾ་ཨཱཿཧཱུྃ༔ ཨོཾ་ལས་ཀོང་བུ་རིན་པོ་ཆེ་ཆོས་ཀྱི་དབྱིངས་དང་མཉམ་པར་གྱུར་ཅིག༔ ཨཱཿལས་མར་ཁུ་འདོད་ཡོན་ལྔའི་རང་བཞིན་རྒྱ་མཚོའི་ཀློང་དང་མཉམ་པར་གྱུར་ཅིག༔ ཧཱུྃ་ལས་སྡོང་བུ་ཡེ་ཤེས་ལྔ་ཡི་མེ་ཉི་ཟླ་ཆོས་ཀྱི་རང་བཞིན་ལྟར་གསལ་བར་གྱུར༔ ཧྲཱིཿདེ་ལས་མཆོད་པའི་ལྷ་ཚོགས་ཨཱ་ལོ་ཀེ་དཔག་ཏུ་མེད་པ་སྤྲོས་པས་སངས་རྒྱས་ཀྱི་ཞིང་རྡོ་རྗེ་སློབ་དཔོན་གསང་བའི་དཀྱིལ་འཁོར་ལ་འབུལ་བར་གྱུར༔ ཨོཾ་དྷརྨ་ཛྙཱ་ན་ཨཱ་ལོ་ཀེ་ཨཱཿཧཱུྃ༔ «དེ་ནས་མགྲིན་གཅིག་ཏུ། » ཨེ་མ་ཧོཿ ཆོས་རྣམས་རང་བཞིན་སྐྱེ་མེད་རྣམ་དག་ཀྱང་༔ མ་རིག་དབང་གིས་བདག་འཛིན་སོ་སོར་ཕྱེས༔ རྡོ་རྗེ་སློབ་དཔོན་དཀྱིལ་འཁོར་གཟུངས་དག་གི༔ ཐུགས་དང་འགལ་བ་མཐོལ་བཤགས་བཟོད་པར་གསོལ༔ ལོངས་སྐུ་ཡེ་ཤེས་མ་འགག་འཆར་བ་ལ༔ ངར་འཛིན་དབང་གིས་སྣ་ཚོགས་རྟག་ཆད་འཛིན༔ རྡོ་རྗེ་སློབ་དཔོན་དཀྱིལ་འཁོར་གཟུངས་དག་གི༔ གསུང་དང་འགལ་བ་མཐོལ་བཤགས་བཟོད་པར་གསོལ༔ སྣ་ཚོགས་སྤྲུལ་སྐུ་རང་བྱུང་རྩོལ་བྲལ་བ༔ ཡིད་དཔྱོད་བློ་ཡིས་འཁོར་འདས་རིས་སུ་ཕྱེས༔ རྡོ་རྗེ་སློབ་དཔོན་དཀྱིལ་འཁོར་གཟུངས་དག་གི༔ སྐུ་དང་འགལ་བ་མཐོལ་བཤགས་བཟོད་པར་གསོལ༔ དཀྱིལ་འཁོར་གཅིག་ཏུ་དམ་ཚིག་བཀའ་མནོས་པས༔ རྡོ་རྗེ་མཆེད་དང་ལྕམ་དྲལ་གྲོགས་རྣམས་ལ༔ ལོག་ལྟ་སྐྱོན་གྱུར་མ་དག་ཅི་མཆིས་པ༔ དེང་ནས་བཟུང་སྟེ་མཐོལ་བཤགས་བཟོད་པར་གསོལ༔ ཕྱི་ནང་རྩ་བ་ཡན་ལག་དམ་ཚིག་དང་༔ སྡོམ་པ་བཅུ་དང་རང་བྱུང་ཐེག་པ་དང་༔ མཆོད་རྫས་མ་ཚང་འབྱོར་རྫས་ཆུང་བ་དང་༔ བག་མེད་ཅི་མཆིས་མཐོལ་བཤགས་བཟོད་པར་གསོལ༔ ཨོཾ་བཛྲ་ས་ཏྭ་ཧཱུྃ༔ «བར་བརྗོད། ཐམས་ཅད་ཀྱི་ལག་གཡས་སུ་མར་མེ་དང་སྤོས་རིང་རེ་ཐོགས། རྒྱལ་ཚབ་པས་སྟོང་ཐུན་སྔོན་དུ་འགྲོ་བས་དབྱངས་བོར་ལེན་བྱས་ཏེ། » ཨེ་མ་ཧོཿ བླ་མེད་གསང་བ་མཆོག་གི་དཀྱིལ་འཁོར་ལ༔ བདག་ལུས་ལོངས་སྤྱོད་དགེ་རྩ་ཕྱི་ནང་བཅུ༔ རང་བྱུང་གསལ་བའི་སྒྲོན་མེ་སྦར་ཏེ་འབུལ༔ ཀུན་གཞི་རྣམ་དག་སྐྱེ་མེད་ཀོང་བུ་རུ༔ ཀ་དག་ཁྲེགས་ཆོད་གཤིས་ཀྱི་མར་ཁུས་བཀང་༔ ལྟ་བ་ཟང་ཐལ་འོད་གསལ་སྒྲོན་མེ་འདི༔ རྡོ་རྗེ་སློབ་དཔོན་དཀྱིལ་འཁོར་གཟུངས་ལ་འབུལ༔ སྣ་ཚོགས་རང་ཤར་མ་འགག་ཀོང་བུ་རུ༔ ཡེ་ཤེས་ལྔ་ལྡན་དྲན་རིག་མར་ཁུས་བཀང་༔ སྣ་ཚོགས་འཛིན་མེད་རང་བྱུང་སྒྲོན་མེ་འདི༔ རྡོ་རྗེ་སློབ་དཔོན་དཀྱིལ་འཁོར་གཟུངས་ལ་འབུལ༔ རྩ་ཁམས་རྣམ་དག་འཁོར་ལོའི་ཀོང་བུ་རུ༔ བྱང་སེམས་བདེ་ཆེན་དགྱེས་པའི་མར་ཁུས་བཀང་༔ རླུང་སེམས་ཙིཏྟ་གསལ་བའི་སྒྲོན་མེ་སྦར༔ རྡོ་རྗེ་སློབ་དཔོན་དཀྱིལ་འཁོར་གཟུངས་ལ་འབུལ༔ ཧོཿ རྡོ་རྗེ་སློབ་དཔོན་གཉན་གྱི་དལ་བཟུང་ནས༔ རང་བྱུང་ཡེ་ཤེས་སྒྲོན་མེ་སྦར་བའི་ཚེ༔ མ་རིག་མུན་པའི་སྟོང་ཁམས་གསལ་བ་དང་༔ དམྱལ་བའི་ཟངས་ཁར་ནང་དུ་མི་ལྟུང་ཞིང་༔ ཉོན་མོངས་ལས་ཀྱི་དབང་དུ་མི་གཏོང་ཤོག༔ སྨོན་ལམ་རྟེན་འབྲེལ་ཞུན་མར་འདི་སྦར་བས༔ བདག་འཛིན་གཅོང་རོང་ཟབ་མོར་མི་ལྟུང་ཞིང་༔ རིགས་དྲུག་འཁོར་བའི་སྡུག་བསྔལ་མི་མྱོང་ཤོག༔ བསོད་ནམས་ཚོགས་ཆེན་ཞུན་མར་འདི་སྦར་བས༔ དཀྱིལ་འཁོར་གཉན་གྱི་མཆོད་པ་མི་ཉམས་ཤིང་༔ ཟག་མེད་ནམ་མཁའ་མཛོད་ལ་སྤྱོད་པར་ཤོག༔ ཧོཿ རྡོ་རྗེ་སློབ་དཔོན་དཀྱིལ་འཁོར་རིགས་ཀྱི་བདག༔ ཤེས་རབ་གཉན་གྱི་འབྲེལ་བའི་གཟུངས་མ་རྣམས༔ ཚེ་རབས་མི་འབྲལ་འགྲོགས་པའི་ཏིང་འཛིན་གྱིས༔ ས་གསུམ་དཀྱིལ་འཁོར་རྟེན་ལ་འཚོགས་པར་ཤོག༔ རྡོ་རྗེ་མཆེད་ལྕམ་འབྲེལ་བའི་དམ་ཚིག་ཅན༔ སྐྱེ་བ་འདི་དང་ཚེ་རབས་ཐམས་ཅད་དུ༔ དཀྱིལ་འཁོར་འདི་བཟུང་རྔ་ཡབ་དཔལ་རི་རུ༔ པད་འབྱུང་རྒྱལ་བའི་སྲས་སུ་འཚོགས་པར་ཤོག༔ འདའ་ཀ་རྡོ་རྗེའི་དམ་ཚིག་གཉན་པོ་ཡི༔ རྒྱུད་དང་ལུང་གི་འབྲེལ་བའི་སྐལ་ལྡན་རྣམས༔ ས་བཅུ་རྡོ་རྗེ་འཛིན་པའི་ས་ཐོབ་ཤོག༔ ཡང་དག་ཕུར་པའི་དཀྱིལ་འཁོར་ལྷ་ཡི་ཚོགས༔ ཚེ་རབས་རྟག་ཏུ་བདག་གི་ཡི་དམ་ལྷ༔ འཛིན་ཅིང་ཆོས་ཀྱི་སྒྲ་ཆེན་སྒྲོགས་པར་ཤོག༔ སྨོན་ལམ་བཟང་པོ་རྟེན་འབྲེལ་བསླུ་མེད་ཀྱི༔ བདེན་ཚིག་སྐད་ཅིག་དུས་འདིར་འགྲུབ་པར་ཤོག༔ «ཅེས་བྱ་ཞིང་། ཞི་རོལ་ལྡིར་ལ་ལས་རྡོར་གྱིས་མར་མེ་དང་སྤོས་རིང་བསྡུའོ། དགུ་པ་བསྔོ་བ་དང་ཤིས་བརྗོད་བྱ་བ་ལ། རྡོ་རྗེ་སློབ་དཔོན་གྱིས་དགེ་རྩ་བྱང་ཆུབ་ཏུ་བསྔོས་ལ་དགེ་འདུན་པ་རྣམས་ཀྱིས་མཐུན་འགྱུར་བརྗོད། དེ་ནས་ཐམས་ཅད་ཀྱིས་ཞྭ་བཞེས་ཤིང་དྲིལ་བསིལ་མེ་ཏོག་ཆར་དུ་བསྙིལ། ལས་བྱང་རྗེས་ཆོག་ལྟར་བཀྲ་ཤིས་རྒྱས་པ་བརྗོད་ལ་ཞི་རོལ་ཇི་ལྟ་བར་བྱའོ། བཅུ་པ་རྡུལ་ཚོན་ཆུ་བོར་གཤེགས་ཤིང་དགའ་སྟོན་གནས་སྲུང་བྱ་བ་ནི། རྡུལ་ཚོན་གྱི་བུམ་པ་དེ་ཉིད་མཚན་ལྡན་རིག་མ་བུ་མོ་གཙང་མ་སྐྱེས་པས་མ་བསླད་པ་ཞིག་ལ་རྒྱན་རིགས་ལྔ་ལ་སོགས་ཕྱུག་པར་བྱས་ནས། ལག་གཡོན་དུ་རྟེན་ཁེབ་བཀབ་ནས། ནས་ཀྱི་པདྨ་འདབ་བརྒྱད་སོགས་གཞུང་ལ་འཇུག །གང་དུ་རྡུལ་ཚོན་བླུགས་པའི་བུམ་པ་དེ་ཆུས་བཀང་ནས་སྔར་བཞིན་ཁྱེར་ཏེ། ཞི་བའི་ཕྱིར་ཞེས་སྤྱན་མས་སྔགས་བཟླ་བཞིན་དཀྱིལ་འཁོར་གྱི་ཁང་པ་ལ་སོགས་གཏོར་བར་བྱ་སྟེ། སླར་ཡང་བཟའ་བཅའ་དང་མྱང་བ་ལྡག་པ་དང་། ཆང་ལ་སོགས་ལོངས་སྤྱོད་ཆེན་པོ་དང་ལྡན་པས་སྐྱེ་བོ་དམ་པ་འདུས་པ་དང་དགའ་སྟོན་ཆེན་པོ་བྱ་ཞིང་། བཀྲ་ཤིས་ཀྱི་ཆོ་གས་ཕྱོགས་ཐམས་ཅད་བདེ་གཤེགས་ཀྱི་སྣང་བ་ཆེན་པོས་ཡོངས་སུ་ཁྱབ་པར་བྱའོ། སྤྱིར་སྟོད་ལས་ཁ་རྐྱང་བྱེད་ན་ས་སློང་ཐོ་འཛུགས་སོགས་ཉིན་གཅིག །རྒྱན་བཀོད་མངའ་གསོལ་སོགས་ལ་ཉིན་གཅིག་སྟེ་སྟ་གོན་ཉིན་གཉིས། དངོས་གཞི་ཉིན་བདུན་ལ་ལྷ་བསྐྱེད་གཙོ་བོར་བཏོན་ཀྱང་། ཐུན་མཇུག་ཏུ་དམ་ཅན་དང་ངན་སྔགས་ཉེར་བསྙེན་ཀྱང་ཅུང་ཟད་རེ་སྦྲེལ་བའི་བསྙེན་སྒྲུབ་ཆིག་ཆོད་ལུགས་དང་། རྗེས་ཆོག་ཉིན་གཅིག་བཅས་ཉིན་བཅུས་རྒྱས་པར་འགྲུབ་ལ། ཉིན་བདུན་ལས་མི་བྱེད་ན་དངོས་བཞི་ཉིན་དྲུག་བྱ་ཞིང་། རྒྱན་བཀོད་གྲུབ་པའི་ནུབ་མོ་ནས་དངོས་གཞིའི་དབུ་འཛུགས་ཏེ་ཐུན་བཟུང་། རྗེས་ཆོག་ཉིན་གཅིག་བཅས་གྲུབ་ཟིན་པ་ཡིན་ནོ། གསུམ་པ་དེ་ལྟར་བསྒྲུབས་པའི་འབྲས་བུ་ལ་སྤྱི་དང་ཁྱད་པར་གཉིས། སྤྱིར་ཆོས་ཕུང་བརྒྱད་ཁྲིའི་ཡང་སྙིང་གསང་སྔགས་རྡོ་རྗེ་ཐེག་པའི་ལྷ་ཡི་མཚན་ཐོས་པ་ཙམ་གྱི་ཕན་ཡོན་བསོད་ནམས་བསམ་གྱིས་མི་ཁྱབ་ན་དཀྱིལ་འཁོར་དུ་ཞུགས་ཤིང་བསྙེན་སྒྲུབ་ཚུལ་བཞིན་ཉམས་སུ་ལེན་པར་ལྟ་ཅི་སྨོས། ཁྱད་པར་སྒྲུབ་ཆེན་མཚན་ཙམ་སུས་འཛིན་པ༔ ཨོ་རྒྱན་ང་ཡི་སྙིང་ཁྲག་གཅིག་ཏུ་འདྲེས༔ ཞེས་སྒྲུབ་ཆེན་བརྒྱད་སྤྱི་ཡི་ཡོན་ཏན་དང་། ཡིད་གཉིས་ཐེ་ཚོམ་མེད་པར་མོས་བྱེད་ཅིང་༔ སྒྲུབ་པ་སྣ་གཅིག་ཙམ་ཞིག་བྱས་པས་ཀྱང་༔ ཡིད་ལ་ཅི་འདོད་རྒྱས་པར་མ་གྱུར་ན༔ ཨོ་རྒྱན་ང་ཡིས་ཕྱི་རབས་འགྲོ་བ་བསླུས༔ ཞེས་དང་། ཇོ་མོ་མཚོ་རྒྱལ་གྱི་ཞལ་ནས། ཨེ་མ༔ ཡང་ཕུར་འདི་ཉིད་བྱིན་རླབས་བཅུད་དུ་དྲིལ༔ ཕུར་པ་ཡིད་བཞིན་ནོར་བུ་སངས་རྒྱས་ལམ༔ ཕུར་པ་ཡིད་བཞིན་ནོར་བུས་དགོས་འདོད་འགྲུབ༔ ཕུར་པ་ཡིད་བཞིན་ནོར་བུ་ནོར་གྱིས་ཕྱུག༔ ཕུར་པ་ཡིད་བཞིན་ནོར་བུས་བར་ཆད་སེལ༔ ཕུར་པའི་གདེང་ཚད་གྲུབ་པའི་ཇོ་མོ་ངས༔ བློ་ཕུགས་ཡིད་བཞིན་ནོར་བུ་འདི་ལ་བཅའ༔ ཞེས་གསུངས་སོ། དེ་ལྟ་བུའི་ཡོན་ཏན་དང་ལྡན་པར་གསུངས་པ་སོགས་ཕུར་པ་རོལ་པའི་བསྐྱེད་རྫོགས་ཀྱི་རྣལ་འབྱོར་ལ་བརྩོན་པའི་ཕན་ཡོན་བསམ་གྱིས་མི་ཁྱབ་པའི་སྟེང་དུ་སྒྲུབ་ཆེན་འདི་ལྟ་བུ་ནི་འཁོར་ཚོམ་བུ་བཅས་པ་བཙན་ཐབས་སུ་འཚང་རྒྱ་བའི་ཐབས་མཁས་རྨད་དུ་བྱུང་བའི་གསང་ལམ་ཡིན་པས། མཐོང་ཐོས་དྲན་རེག་ཙམ་གྱིས་འབྲེལ་པ་ཐམས་ཅད་སྐལ་བ་དང་འཚམས་པར་རིག་འཛིན་རྣམ་བཞིའི་ས་ལ་དབུགས་ཆེན་འབྱིན་པར་འགྱུར་ལ། རྩེ་གཅིག་ཏུ་མོས་ཤིང་བརྩོན་པ་རྣམས་ནི་གནས་སྐབས་གང་ལས་བརྩམས་པའི་ཕྲིན་ལས་རྣམ་བཞི་བདེ་བླག་ཏུ་འགྲུབ་པ་དང་། མཆོག་གི་དངོས་གྲུབ་ཡི་དམ་གྱི་ལྷ་དང་སྐལ་པ་མཉམ། བར་དོ་གསུམ་ལ་ལྷར་སྣང་གི་ཕྱག་རྒྱ་འགྲུབ་སྟེ། ལོངས་སྤྱོད་རྫོགས་པའི་སྐུ་དཔལ་ཆེན་རྡོ་རྗེ་གཞོན་ནུའི་གོ་འཕང་སྦྱོར་བར་གསུངས་པ་ནི། ཡང་དག་པ་མི་བསླུ་བའི་ཚད་མའོ། » «སྨྲས་པ། རྒྱུད་ལུང་མན་ངག་རྒྱ་མཚོའི་ཀློང་མཛོད་འདི། །བདེ་ཆེན་འཁྱིལ་བ་དཔལ་གྱི་བེའུ་ནས། །བཀྲ་བའི་འོད་ཟེར་རྡོ་རྗེའི་སྦུ་གུར་འཕྲོས། །བློ་གྲོས་བུམ་པའི་བཅུད་དུ་རབ་སྨིན་ཤོག །རྒྱུད་ལུང་འོ་མའི་རྒྱ་མཚོ་མང་ལགས་ཀྱང་། །བཅུད་བསྡུས་མར་གྱི་སྙིང་པོ་ཡང་ཕུར་འདི། །མཆིང་བུའི་གསེབ་ནས་ཡིད་བཞིན་ནོར་མཆོག་བཞིན། །མདོ་སྔགས་བསྟན་པ་དར་བའི་བཙས་སུ་ཤོག ཁྱད་པར་འགྲོ་དྲུག་མ་རྒན་སེམས་ཅན་རྣམས། །སྐྱབས་གཅིག་འདི་ལས་གཞན་དུ་མ་མཆིས་པས། །བདག་གི་ལྷག་པའི་བསམ་པས་དགེ་འབྲས་ཀྱིས། །འདི་དོན་གནད་རྣམས་ཀུན་གྱིས་རྟོགས་པར་ཤོག །རང་དང་གཞན་གྱིས་འདི་བསྒྲུབས་དགེ་བ་ཡིས། །འགྲོ་ཀུན་འོད་གསལ་རྡོ་རྗེའི་གུར་ཆུད་དེ། །བརྒལ་དཀའ་འཁོར་བའི་རྒྱ་མཚོ་རབ་བསྒྲལ་ནས། །རྒྱལ་བའི་གོ་འཕང་ཚེ་འདིར་ཐོབ་གྱུར་ཅིག །ཅེས་པ་འདིའང་གྲུབ་པའི་དབང་ཕྱུག་གར་དབང་གནམ་ལྕགས་རྡོ་རྗེའི་བསྟན་སྐྱོང་ཆེན་པོ། རྣམ་འདྲེན་བསྟན་འཛིན་པདྨ་ཕྲིན་ལས་ཞེས་མཁྱེན་གཉིས་ཀྱི་རིང་ལུགས་ལ་བཟང་པོའི་བག་ཆགས་སད་པ་སྐུ་ཉིད་དང་། རི་པ་སྨད་མའི་བླ་མ་མཁན་སློབ་ཟུང་ནས་དྲི་མེད་ཀྱི་ལྷ་རྫས་གངས་རིའི་མདངས་ལྡན་རིན་པོ་ཆེ་གཉིས་པ་ལྷ་རྫས་བཅས་ཏེ་ནན་ཏན་ཆེན་པོས་བསྐུལ་མ་གནང་བ་དང་བློར་བཅགས་ཏེ། བཀའ་བརྒྱད་གསང་བ་ཟིལ་གནོན་གྱི་སྒྲུབ་ཁོག་བཞིར་བཞག །མ་ཚང་པ་རྣམས་ཕུར་པ་ཡང་གསང་བླ་མེད་ཀྱི་སྒྲུབ་ཁོག་ཕྲིན་ལས་མངོན་འབྱུང་ལྟར་ཁ་འགེངས་བྱས་པ་འདི་ནི། གནས་ཆེན་གཟེ་རྒྱལ་གྱི་ཉེ་ཞོལ་བདུད་འདུལ་སྔགས་གླིང་གི་གསེར་ཁང་པདྨའི་དགའ་ཚལ་དུ། ཆོས་མེད་ཀྱི་སྤྲང་པོ་སྐྱེས་ཐོབ་དང་སྦྱོར་བརྩོན་ཉུང་དབེན་མཁྱེན་རབ་ཡེ་ཤེས་གྲགས་པའམ། མིང་གཞན་གསང་སྔགས་ཕྲིན་ལས་དབང་ཕྱུག་གིས་རང་བྱུང་བཅོ་ལྔའི་ནང་ཚན། དབང་ཐང་བསྟུན་མིང་ལྕགས་མོ་གླང་ལོར་ཐ་སྐར་ཟླ་བའི་དཀར་ཕྱོགས་ཀྱི་འགྲུབ་པར་སྦྱོར་བའི་སྔ་དྲོའི་ཆར་གྲུབ་པར་བགྱིས་པ་དགེ་བར་གྱུར་ཅིག །མངྒ་ལཾ། ཛ་ཡནྟུ།། །། མཁྱེན་རབ་ཡེ་ཤེས་གྲགས་པས་མཛད་པ་བླ་མེད་ཡང་ཕུར་གྭའུ་དམར་ནག་གི་སྒྲུབ་ཁོག་ཕྲིན་ལས་ཀུན་འགྲུབ་ཅེས་བྱ་བ་འདི་བཞིན་རྩ་བའི་མ་ཕྱི་བྲིས་མ་ཞིག་ལག་ཏུ་སོན་པ་ལ་ཆད་ལྷག་མང་ཞིང་མཆན་བུ་མང་པོ་དཀྱུས་སུ་འབྲེལ་མེད་དུ་ཚུད་པ་དང་རྩ་མཆན་འདྲེས་ནས་གོ་དོན་མི་གསལ་བར་གྱུར་པ་དང་། གཞན་དུ་བཀའ་བརྒྱད་གསང་བ་ཟིལ་གནོན་གྱི་སྒྲུབ་ཁོག་གཞིར་བཞག་མཛད་འདུག་པར་བར་སྐབས་འགར་ལྷ་མཚན་ཁ་བསྒྱུར་བྱ་རྒྱུ་ལུས་པ་དང་དཀྱིལ་འཁོར་ལྷ་བསྐོས་གདབ་སྐབས་བཀའ་བརྒྱད་གྱི་སྒེར་ཆོས་སོར་གནས་བྱས་པས་ཡང་ཕུར་དང་མ་འབྲེལ་བ་དང་། དེ་བཞིན་ཕྱག་བཞེས་དང་གོ་རིམ་དུ་མ་ཡུལ་དུས་གྱི་གནས་ཚུལ་དང་སྦྱར་བ་དུ་མ་སྣང་བ་དག་རང་ལུགས་རྩ་གསུམ་སྒྲུབ་ཁོག་དང་དེ་བཞིན་རྙིང་ལུགས་ཁུངས་ལྡན་སྨིན་གླིང་ཕྱག་བཞེས་མ་ཉམས་པ་ཞེ་ཆེན་བསྟན་གཉིས་དར་རྒྱས་གླིང་གི་སྲོལ་རྒྱུན་མཐོང་བ་བརྒྱུད་པའི་ལག་ལེན་མན་ངག་གིས་ཟུར་བརྒྱན་ནས་ཚིག་དོན་ལག་ལེན་དང་དཔྱད་བསྡུར་རང་བློས་གང་དཔོགས་ཞུས་ནས་ཕྱག་ལེན་འཁྲུགས་བསྡེབས་དང་འཕྲྀ་སྣོན་ཅུང་ཟད་བྱས་པ་འདི་ཡང་ལུགས་འདིར་མོས་པ་མི་ཕྱེད་པའི་བློ་ཅན་སྤྲུལ་མིང་གསང་སྔགས་ནས་བགྱིས་པའོ།། །།

»